
Text rozhodnutia
Súd: Krajský súd Trenčín Spisová značka: 3To/46/2012 Identifikačné číslo súdneho spisu: 3810010909 Dátum vydania rozhodnutia: 28. 05. 2012 Meno a priezvisko sudcu, VSÚ: JUDr. Stanislav Hájiček ECLI: ECLI:SK:KSTN:2012:3810010909.2 Uznesenie Krajský súd v Trenčíne prejednal na verejnom zasadnutí konanom dňa 28. mája 2012 v senáte zloženom z predsedu senátu JUDr. Stanislava Hájička a sudcov JUDr. Jozefa Janíka a JUDr. Rastislava Vranku o d v o l a n i e Okresného prokurátora v Prievidzi, ktoré podal proti rozsudku Okresného súdu v Prievidzi sp. zn. 2T 321/2010, zo dňa 25.10.2011 v neprospech obžalovaného Y., nar. XX.X.XXXX v L., trvale bytom v J. a takto r o z h o d o l : Podľa § 319 Tr. por. sa odvolanie prokurátora z a m i e t a . o d ô v o d n e n i e : Vyššie citovaným rozsudkom okresný súd podľa § 285 písm. b/ Tr. por. oslobodil obžalovaného spod obžaloby pre trestný čin poškodzovania veriteľa podľa § 256 ods. 1 písm. a/, 4 písm. b/ Tr. zák. č. 140/1961 Zb. v znení neskorších predpisov na tom skutkovom základe, že v Prievidzi si dňa 9.2.2004 na základe zmluvy o pôžičke požičal od P. N. sumu 3 000 000,- Sk (99.581,76 eur), v zmluve sa zaviazal pôžičku vrátiť aj spolu s dohodnutými úrokmi do 28.2.2005, dňa 9.2.2004 v Prievidzi podpísal s P. N. zmluvu o zabezpečovacom prevode vlastníckeho práva k nehnuteľnostiam, ktoré sú zapísané na LV XXXX pre k.ú. Y. Z., pôžičku v dohodnutom termíne nevrátil, zaplatil len úroky vo výške spolu 140 000,- Sk (4.647,15 eur), na svoju manželku U. N. darovacou zmluvou dňa 26.7.2005, ktorej účinky nastali vkladom do katastra nehnuteľností dňa 24.8.2005, previedol vlastnícke právo k nehnuteľnostiam, ktoré sú zapísané na LV č. XXXX, k.ú. Y. Z., konkrétne pozemky parcela č. XXX/X - záhrady o výmere 828 m2, parc. č. XXX - záhrady o výmere 354 m2, parc č. XXX/X - zastavané plochy a nádvoria o výmere 29 m2, parc. č. XXX/X- zastavané plochy a nádvoria o výmere 510 m2, parc. č. XXX/X - zastavané plochy a nádvoria o výmere 147 m2, rodinný dom súp. č. XXXXX postavený na pozemku parc. č. XXX/X, celkovo mali prevedené nehnuteľnosti hodnotu 383.2737,6 ,- Sk (127.223,58 eur), čím poškodenému P. N. spôsobil škodu vo výške 3 000 000,- Sk (99.581,76 eur). Proti tomuto rozsudku podal odvolanie okresný prokurátor. V písomne odôvodnenom odvolaní uviedol, že poškodený v priebehu celého trestného konania usvedčoval obžalovaného zo spáchania žalovaného skutku. Je nepravdepodobné tvrdenie obžalovaného, že poškodený nechcel, aby mu požičané tri milióny vrátil. Z exekučného konania vyplýva, že obžalovaný nemal iný majetok, ktorým by mohol poškodený uspokojiť svoju pohľadávku. Preto navrhol, aby krajský súd napadnutý rozsudok zrušil a vec vrátil okresnému súdu, aby ju v potrebnom rozsahu znovu prejednal a rozhodol. Prokurátor krajskej prokuratúry na verejnom zasadnutí sa stotožnil s podaným odvolaním v plnom rozsahu. Obžalovaný na verejnom zasadnutí uviedol, že celá vec je riešená v občianskoprávnom konaní. Navrhol, aby krajský súd odvolanie prokurátora zamietol. Krajský súd ako súd druhého stupňa preskúmal napadnutý rozsudok, preskúmal i správnosť a zákonnosť konania, ktoré mu predchádzalo a po oboznámení sa s obsahom priloženého trestného spisu odvolaniu prokurátora neprisvedčil. V prvej rade je potrebné konštatovať, že okresný súd vykonal všetky potrebné dôkazy, tieto hodnotil jednotlivo i v ich súhrne tak, aby zistil skutkový stav pre spravodlivé rozhodnutie. Každý súd nemôže prihliadať len na tvrdenia obžalovaného, ale ani len na tvrdenia poškodeného, pričom musí prihliadať aj na logiku veci. V praxi súdy prejednávajú radu prípadov, v ktorých bývalí dobrí priatelia sa kvôli rôznym pôžičkám a peniazom dostali do vzájomných konfliktov a je obtiažne zistiť na ktorej strane je pravda. Faktom zostáva, že obžalovaný si požičal predmetné finančné prostriedky, ktoré poškodenému nevrátil. Je tiež nesporné, že obžalovaný s poškodeným sa dohodli na zriadení záložného práva k nehnuteľnostiam uvedeným vo výrokovej časti rozsudku, pričom ťažko uveriť tomu, že poškodený ako osoba znalá podnikania nevedel o všetkých potrebných krokoch na zabezpečenie tohto práva formou vkladu na katastri nehnuteľností. Naviac z vykonaného dokazovania na hlavnom pojednávaní vyplýva, že obžalovaný disponoval v dobe splatenia pohľadávky inými finančnými prostriedkami. Poškodený si uplatnil svoju pohľadávku v rámci občianskoprávneho konania značne oneskorene. V danej veci sa podľa názoru krajského súdu jedná skôr o občianskoprávny spor ako o konanie, ktoré by bolo možné a potrebné riešiť cestou trestného konania. Na základe vyššie uvedeného, ako aj dôvodov naznačených v napadnutom rozsudku, krajský súd odvolanie prokurátora zamietol. Poučenie: Proti tomuto rozhodnutiu zákon nepripúšťa žiadny ďalší riadny opravný prostriedok.

